safouaneb/arywiki huggingface dataset:
المعطي بوعبيد

محمد لمعطي بوعبيد (تولد ف11 نونبر 1927 فالدار لبيضا، ومات ف 1 نونبر 1996 فالرباط) كان محامي و سياسي مغريبي فلقرن لعشرين. كان هو لوزير اللّول دلبلاد ما بين 22 مارس 1979 و 30 نونبر 1983. كانو عندو خدامي اخرين فسياسة بحال وزير دشغل (من 1958 ل 1960)، وزير دلعدل (من 1977 ل 1981)، وزير د الدولة (من 1983 ل 1985). لمعطي بوعبيد كان رئيس ديال راجا فستينيات (من 1966 ل 1968)، وهو لي اسس لحزب دلاتحاد دستوري. بوعبيد كان لعمدة اللول ديال الدارلبيضا، و الرئيس ديال فرقة الراجا مابين 1966 و 1968.
سالف لونجا

سالف لونجا ولا (نونجا) هي محاجية ولا حيكاية شعبية كتتعاود بزاف فالريف لكبير من لحوسيمة حتال بركان و كاينة حتى فلجازاير و ليبيا و كيما گاع التورات الشعبي كتلقا ختيلافات فالروايات. تاتير تقافي. لمحاجية ديالت سالف لونجا حققها وجمعها لباحت عبد الله لحسايني ونشرها فالدراسة ديالو لي عنوانها "بنو يزناسن القصة الكاملة" الطبعة الزاوجة و نشرها عاود فكتاب مستاقل بحال قصص لاطفال اللي مرسومة. هاد لمحاجية خذاتها منظمة اكاديمية التراث و ردتها متحان يتنافسو عليها التلامد ديال الثانوي مابين مدينت بركان ومدينت وجدة فلجائيزة ديال لحكاية التراثية ف 2018.
أليكساندر جولي

اليكساندر جولي (مزيود ف 30 ابريل 1870 ف مونطروي سو بوا ف فرانسا، مات ف 27 فبراير 1913 ف قسنطينة ف دزاير) باحت فرانساوي لي كان كيتقن لعربية ؤ لامازيغية. كاريير. ف 1899، مشا ف مهمة ل تيديكلت. كان ؤستاد ف لمدراسة د قسنطينة، ؤ موراها ف مدينة لجزائر. كان عضو ف مهمة علمية ف لمغريب مابين 1904 ؤ 1906. من 1907، ولّا ؤستاد د لعربية ف قسنطينة ؤ منسق د وزارة تّعليم لعومومي. دار بزاف د لابحات على دزاير، تونس ؤ لمغريب، سيرتو ف تطوان. جّوج لّولين بانو ف لبولتان ديال لباحتين د لجغرافيا ف لجزائر. لبحت لّخر تّنشر ف لارشيڤ لمغريبي، ؤ داير وصف تفصيلي د تطوان ؤ لمضاهر تّقافية ؤ جّتيماعية ديالها. لابحات ديالو كانت كاتشمل لجغرافيا، صوسيولوجيا ؤ لّيسانيات، ؤ بانو بزاف منهوم ف لمجلة لاكاديمية "لمجلة لافريقية". ؤ كانت عندو معرفة موسوعية ؤ تقافة كبيرة. كان كيسافر بزاف ؤ خدم ڭاع ف شي وقت تا سرّاح د شّياه.
ليپطون

لّيپطون (ب نّڭليزية Lepton) فاميلة ديال لفرتيتات لاولية لي كيكون عندها سپين كيساوي، ؤ ماكيتفاعلوش معا لقوة نّووية شّديدة. كاينين جوج نواع ديال لّيپطونات: لي عندها تعميرة تريسينتية، ؤ كيتسماو "لّيپطونات لي بحال ليليكطرون" ؤلا "لميونات"، ؤ لي ماعندهاش تعميرة تريسينتية لي كيتسماو نيوترينوات. لّيبطونات لمعمّرة كاتّركّب بيناتها باش تعطي فرتيتات كبر، بحال دّرات ؤ لپوزيطرونيوم، مي نّيوترينوات قليل بزاف فاش كيتفاعلو معا شي حاجة، ؤ داكشي علاش صعيب (ولاكين ماشي مستحيل) باش يتشافو. اشهر ليپطون هوّا ليليكطرون. دّرات لي مركبين من ميونات ؤلا فرتيتات طاو بلاصت اليكطرونات يقدرو يتركّبو ف لّابو، ولاكين ماكيكونوش مستاقرين، ؤ كاين تا لپوزيطرونيوم لي هوّا فرتيتة مركبة من اليكطرون ؤ ضّد ديالو لپوزيطرون. لّيبطونات جزء موهيم من لموضيل لعياري لي كيصنّف ؤ كيدرس نّواع د لفرتيتات، ؤ 3 من لقوات لاساسية د لفيزيك، ف اطار لفيزيك نّووية.
عز الدين لعراقي

عز الدين لعراقي (تولد ف 1 ماي 1929 ف فاس، مات ف 1 فبراير 2010 ف الرباط) كان طبيب و سياسي مغريبي ف لقرن لعشرين. كان هو لوزير اللّول د لبلاد ما بين 30 شتنبر 1986 و 11 غشت 1992. لعراقي معروف باللي كان هو مول لحكومة اللي درات التعريب د التعليم ف لمغريب، و كانو بزاف اللي اتاهمو لحكومة ديالو باللي كان فيها بزاف د لفساد و الرشوة. لخدامي ديالو. من غير لوزارة اللولا، لعراقي كانو عندو بزاف د لخدامي مهمة ف لداخل د لمغريب، و ف لخاريج، منها:
تعريف دواري

تّعريف دّواري هوّا شرح ديال مصطلح ؤلا مفهوم لي كيخدم مصطلح ؤلا لمصطلحات لي مركّب منهوم داكشي لي كيشرح نيت، ؤلا كيفتارض بلي دوك لمصطلحات ديجا مفهومين. كاينين شلا نواع ديال تّعريف دّواري، منهوم لپراڭماتي، لموعجاموڭرافي، ؤ لّيساني. تّعريف دّواري كيكون ماكيفيد لي كيسمعو ب والو تقريباً حيت ماكيشرحش لمصطلحات لي جزء من داكشي لي خاصو يتعرّف، ؤلا كيخدم داك لمصطلح ؤلا دوك لمصطلحات ف تّعريف نيت. متلاً: يلا ڭلنا بلي "تّعريف دّواري" هوّا "تعريف لي على شكل دوارة". كاين شكل اخور ديال تّعريف دّواري هوّا باش نعرّفو واحد لحاجة A ب حاجة خرة B، ؤ نعاودو نعرّفو B ب A. متلا نعرّفو لكدية بلي هيّا شكل تضاريسي هابط على جّبل، ؤ نعرّفو جّبل بلي هوّا شكل تضاريسي عالي على لكدية.
عبد اللطيف لفيلالي

عبد اللطيف لفيلالي (تولد ف 26 يناير 1928 ف بني ملال، مات ف 20 مارس 2009 ف كلامار، ف فرانسا) كان سياسي لامنتامي ؤ ديپلوماسيي مغريبي ف لقرن لعشرين. كان هو لوزير اللّول د لبلاد ما بين 25 ماي 1994 و 4 فبراير 1998. لفيلالي كان مناسب مع لعائلة لملكية د لمغريب، حيت ولدو فؤاد (اللي كان مدير د اونا) كان مجوج مع لاميرة مريم، خت لماليك محمد السادس. حياتو. تخرّج عبد اللطيف لفيلالي من جاميعة د پاري 1 پانطيون صوربون. كانو عندو بزاف د لخدامي مهمة مع الدولة د لمغريب، منها: وزير لتيصال، وزير لخارجية ؤ سفير د لمغريب ل شينوا، بلجيكا، دزاير، سپانيا ؤ لامم لمتحدة.
عباس لفاسي

عباس لفاسي (تولد ف 18 شتنبر 1940 ف بركان) سياسي ؤ ديپلوماسي ؤ موحامي مغريبي، كاينتامي ل حيزب لستيقلال. كان هو لوزير اللّول د لبلاد ما بين 19 شتنبر 2007 و 29 نونبر 2011. حياتو. تخرّج عباس لفاسي من جاميعة د محمد لخامس ف الرباط. كانو عندو بزاف د لخدامي مهمة مع الدولة د لمغريب، منها:
پلاج بوزنيقة

پلاج بوزنيقة پلاج د رّملة تايطل على المحيط الاطلسي، كاين فالشط ديال لاقليم د بنسليمان، بضبط فجماعة بوزنيقة، يتايحدو من شمال شرقي لمصب ديال واد بوزنيقة، ؤ من لجنوب لغربي لمصب ديال واد سيكوك، هاد لپلاج كتيتميز بالمورفلوجية ديال على شكل حرف w، و معروف بالكاليطي ديال لما ورملة ديالو، لي كايخليوه يستقبل فصيق بزاف ديال السياح من لمغريب كامل، بالخصوص من لمدن كازا ولمحمدية ورباط وسلا وبنسليمان. لموقع. لپلاج ديال بوزنيقة جا على المحيط الاطلسي، بالضبط على الشط ديال لهضبة د شاوية، محسوب على اقليم بنسليمان، بالضبط فجماعة بوزنيقة، من شمال شرقي تايحدو لمصب ديال واد بوزنيقة (كايتخالط بزاف معا المصب ديال واد الشراط)، ومن لجنوب لغربي لمصب ديال واد سيكوك، اما من لجانوب، كاين لمنطقة ساحلية لي مجهزة لسياحة. لمرفولوجية. پلاج بوزنيقة متميز بلمرفلوجيا لمتميزة ديالو على شكل حرف w، و بالحجم و طول ديالو لي كبار. كل بلاصة فهاد لپلاج تايسميوها سمية فشكل فالمنطقة، بحال "لابيسين" فلجنوب لغربي، و"لفلايك" فشمال شرقي. اما طول ديالو، تقريبا 3 كيلوميتر ونص، اما المساحة، تقريبا 25 كتار، بلا منحسبو لبلاصة لي مبنية، حيت هاد لپلاج مدورينو ديور، كايتسماو (كابانوهات)، لي تبناو على لملك العمومي ديال دولة، لي كراتهم بكونطرات طويلة، كاتجددها كل مرة وزارة تجهيز ونقل. الشط. پلاج بوزنيقة عندو شط كبير مجهز على قبل سياحة، معروف تا بسميت "بوزنيقة باي" فيه اقامات سياحية، ؤ مجمع مولاي رشيد للشباب والطفولة، ؤ مخيم مجهز تابع لوزارة الشباب، ؤ بلاصة مخصص لمهرجان تبوريدة، و مابعيداش عليه غابة ديال الصنوبر. هاد المنطة تجهزات ببزاف ديال خدمات دالسياحة، بحال ريسطورات ؤ لقهاوي ؤ لباركينغات، اما في ا فشمال شرقي، كاين تيران ديال لغولف، ؤ مرسة ديال صيد تقليدي، و بلاصة ديال ليوخوت الصغيرة، و فتالي كاين واحد لوطيل كبير سميتو اوطيل لقصبة، لي رجع معلمة ديال لمدينة، هاد لوطيل دلخل فلبحر بحال شي شبه جزيرة، و فيه لجنب لوطيل بلاصة ديال الفيلات، و ريسطورات و قهاوي ديال لكلاص، و نوادي ديال رياضات د لبحر، خاصة سورف، ورا هاد القصبة كاين پلاج صغير هو امتداد ديال پلاج بوزنيقة، عزيز على الناس لي تايديو سورف. خاص نردو لبال باش مانخلطوش بين هوطيل لقصبة، و لقصبة تاريخية ديال بوزنيقة لي جات على الطريق ساحلي، و سميتها دابا لمربط الوطني لبوزنيقة، ولا حرس بوزنيقة. سياحة. پلاج بوزنيقة من اكتر لپلاجات ف لمغريب من حيت لعدد د سيّاح، حيث لحجم لكبير ديالو ولكاليطي دلما ورملة ديالو، و تا فاش خدا الراية الزرقة 16 مرة متابعة من 2007، بلاضافة للموضع لمتميز ديالو حدا الخرجة ديال لوتوروت، و الطريق ساحلي، و طريق لوطني، ؤ لاڭار ديال تران، هادشي كامل تايخليه يستقبل بزاف ديال السواح لي بغاو يتبحرو كل نهار فصيف، خاصة من المدن لكبيرة لي قريبة ليه بحال كازا و رباط، هاد لپلاج تايتوفر على ڭاع تجهيزات لاساسية، (باساجات دلخشب، طارويات دزبل، راديو ديال لپلاج، السلامة، لامن، باركينغ… ). فسياق اخر، بوزنيقة هي مدينة سياحية بفضل هاد لپلاج، لي تايدخل، جزء كبير من مجموع لمداخيل ديالها من مصدر سياحي، حيت هاد لپلاج تايخلق رواج مهم للمنطقة و ناس ديالها فصيف. العيوب. واد سيكوك لي تايصب فلجنوب لغربي ديال لپلاج، تايجيب معاه الواد لحار و تايخلي ريحة خايبة، واخا كاين غير قريب محطة ديال لمعالجة دلواد لحار. من جهة اخرى، السواح تايشكيو من دوشات لي ماكاينينش و طواليطات لي قلال، و من لكلاب دزنقة لي كاينين فكل بلاصة. اما المشكل لكبير لي تايتعاود كل عام، هو التمن ديال لباركينغ، و لعشوائية فلكرا ديال لكراسا و لپاراصولات.
پاكيطا ݣورونيو

فرانسيسكا لوپيز كوادرادو، لمعروفة كتر ب سميت پاكيطا ݣورونيو، تولدات ف 5 نونبر 1913 ف مدريد ؤ ماتت ف 22 غشت 2017 ف رّباط، هي موناضيلة ديال لحيزب شّيوعي صّبليوني، لاجئة ف لمغريب ف لوقيتة ديال سپانيا لفرانكاوية. كانت لكاتيبة لخاصة ديال لحسن تّاني، ؤ كانت معروفة ف لعاصيمة د لمغريب، ؤ تشهرات ب لقب "لعاشقة د رّباط". حياتها. تولدات ف مدريد ف 5 نونبر 1913 وسط فاميلة مرفحة، تربات ب لمبادئ لجمهورية ؤ لقيم ضد لاكليروس. ف دارهم، كانو كيتلاقاو بزاف د لمتقفين ؤ لفنانين، بحال طوماس بريطون ؤ بيسينطي بلاسكو ابانييز. جدها كان كيعجبو پابلو اݣليسياس پوس. لجمهورية تّانية ؤ لحرب د صبانيا. فاش تعلنات لجمهورية تّانية، ف 1931، صافطوها واليديها تقرا ف باريز. ملي رجعات ل مدريد، خدماتها شاريكة ديال طيارات ابيريا، والاكين بدات لحرب لاهلية. تصافطات فاميلتها ل بالينسيا. دخلات موراها ف لحيزب شّيوعي صّبليوني ؤ تلاقات ب دولوريس اباروري. ب سباب ضغط ديال تّقدم لفرانكاوي، كان عليها تمشي ل برصلونة، موراها، ف يناير 1939، ف لوقيتة ديال ريتيرادا، مشات على رجليها ل لمنفى على طريق جبال لپيريني. تبعات مها ل پيرپينيان. لجئات ف لمخيم د بولو، ؤ قررات تمشي ل لمغريب، ف رحلة خداتها ب لباطو من پور ڤوندر حتال وهران، منين لتاحقات ب رّباط. لعيشة ف لمغريب. خدمات پاكيطا سكريتيرة ف لمدراسة لمولوية ف رّباط. ف 1956، ولات لكاتيبة لخاصة د لحسن تّاني، ف لوقيتة لي مازال كان فيها امير، ؤ بقات مكملة ف لانشطة ديالها د نضال ضد فرانكو. خرجات من لپوصط ديالها ف 1971. توفات ف 2017، ؤ خلات دكرى ديال مرا ملتازمة ؤ محتارمة ف لمدينة لي تبناتها، فين كيلقبوها ب "لعاشقة د رّباط". تدفات ف لمقبارة د رّباط حدا مها.
كوارك

لكوارك (ب ) فرتيتة اولية ؤ مكون اساسي د لمادة، لي كايتكوّنو منو جميع لحوايج لمادية لي كانعرفو، ؤ لي ف لمجموع ديالهوم كيتسماو لمادة لباريونية. لكواركات كيشكّلو فرتيتات مركبة بحال لپروطونات ؤ نّيوطرونات، لي ب دورهوم كيشكّلو نّوا د دّرة. اي كسدة مادية كيشوفها ؤلا كيقيسها بنادم ف حياتو ليومية مكوّنة ف سّاس ديالها من تلاتة د نّواع د لفرتيتات لي صغر من دّرة: كواركات فوقانية، كواركات تحتانية، ؤ اليكطرونات. بسباب واحد لفينومين ف لميكانيك د لكوانطا لي كيتسما لحبس لّوني ()، لكواركات مايمكنش يتديتيكطاو معزولين، مي ديما مرتابطين معا كوارك ؤلا كواركات خرين، سوا ف باريونات (پروطونات ؤلا نيوطرونات)، ؤلا ميزونات، ؤلا ف لپلازما د لكوارك ؤ لڭليون. لكوارك عندو مجموعة د لخاصيات، بحال لكتلة، تّعميرة تّريسينتية، سّپين ؤ تّعميرة لّونية. ؤ هوما لفرتيتات لوحيدة ف لموضيل لعياري لي كيتفاعلو معا لقوات لاساسية ب ربعة، لي هوما لجابدية، لكهرمغناطيسية، لقوة نّووية ضّعيفة، ؤ لقوة نّووية شّديدة، ؤ لفرتيتات لوحيدة لي لعبار ديال تّعميرة تّريسينتية ديالها ماشي عاداد صحيح مضروب ف تّعميرة تّريسينتية لاولية.
سعيد بونعيلات

محمد اجار (بالشلحة: ⵎⵓⵃⵎⴻⴷ ⴰⵊⴰⵔ)، لمعروف بسعيد بونعيلات (تولد عام 1920 ف امانوز جوايه تفراوت - مات نهار 25 اكتوبر 2017 ف الدار لبيضا) كان مناضل و سياسي مغريبي، من اللي اسسو لاتحاد لوطني د لقوّات الشعبية. بونعيلات كان رئيس د لمجلي لوطني د لمقاومين لقدام و د لاعضاء د جيش التحرير، وكان تحكم 3 د لمرّات بلاعدام، اخر مرة فيها كانت ف 1969.
مارسيلوس الطنجاوي

مارسيلوس ؤلا ماركيلوس الطنجاوي (مزيود ف جوايه عام 250، مات ف عام 298) شهيد مسيحي ؤ قديس ديال لكانيسة لكاطوليكية ؤ لكانيسة لؤرطودوكسية شّرقية. لحتيفال ديالو عند نّصارا كيكون نهار 30 اكتوبر. ماركيلوس كان سينتوريون مصطاسيوني معا لفرقة ديالو د لجيش رّوماني ف طانجا. ف لعيد ميلاد ديال لامبراطور ماكسيميان، رفض باش يدير قربان ل لارباب د رّومان، ؤ حيد لحزام ؤ سّلاح ؤ لبادج لعسكاري ديالو، حيت كان نصراني. بعد محاكمة، تّحكم عليه ب لاعدام ب قطيع رّاس. واحد من لكتاتبيا ديال لمحكامة لي سميتو كاسيان، غضب بسباب هاد لحكم، ؤ رفض باش يكتب نّص د لمحاكمة، ؤ تّعدم تا هوّا ف لبدية د دجنبر. كاسيان تاهوّا كيتّعتابر قدّيس عند لكاطوليكيين، ؤ كيحتافلو ب نّهار د سّتيشهاد ديالو ف 3 دجنبر.
كاسيان الطنجاوي

كاسيان الطنجاوي (مزيود ف جوايه عام 250، مات ف عام 298) شهيد مسيحي ؤ قديس ديال لكانيسة لكاطوليكية ؤ لكانيسة لؤرطودوكسية شّرقية. لحتيفال ديالو عند نّصارا كيكون نهار 3 دجنبر. لقصة ديالو مرتابطة معا ديال قدّيس مسيحي اخور لي هوّا مارسيلوس الطنجاوي. ماركيلوس كان سينتوريون مصطاسيوني معا لفرقة ديالو د لجيش رّوماني ف طانجا. ف لعيد ميلاد ديال لامبراطور ماكسيميان، رفض باش يدير قربان ل لارباب د رّومان، ؤ حيد لحزام ؤ سّلاح ؤ لبادج لعسكاري ديالو، حيت كان نصراني. بعد محاكمة، تّحكم عليه ب لاعدام ب سّيف. كاسيان كان كتاتبي ديال لمحكامة ف لمحاكمة ديال مارسيلوس، و غضب بسباب لحكم د لاعدام، ؤ رفض باش يكتب نّص د لمحاكمة. غادي يتحاكم ؤ يتّعدم تا هوّا ف لبدية د دجنبر.
دجورج بوش لكبير

دجورج بوش لكبير ولاّ دجورج بوش لبو ولاّ دجورج هيريرت وولكر بوش (بلينݣليزية: George Herbert Walker Bush)، (تولد ف 12 يونيو 1924 ف ماساشوسيتس - مات ف 30 نونبر 2018 ف طيكساس) كان بيزنيسمان و ديپلوماسي وسياسي ميريكاني. كان هو الرئيس لواحد وربعين ديال لميريكان، و حكم فيها من 1989 حتال 1993. بوش عضو د لحزب لجمهوري لميريكاني، و كيستما بجورج بوش لكبير، باش يفرقّوه الناس مع ولدو (جورج والكر بوش)، اللي تا هو كان رايس د لميريكان. مصادر. لمزاود. تقدر تزيد شوف بزاف د تّصاور و لمعلومات ديال دجورج بوش لكبير ف ويكيميديا كومنز.
أتاي (مشروب)

اتاي مشروب عندو ريحة زوينة ؤ كيتصاوب من عشبة اتاي. اتاي ف لعادة كيتّشرب سخون ؤ كيقدر يرتابط ب طقوس ؤ لوقيتات خاصين ديال تّحضير ؤ شّريب ديال اتاي على حساب لبلاد ؤ تّقافة. و جدر ديال اتاي ؤ لعشبة ديالو من شّينوا، لهند ؤ بلدان د شرق اسيا. اتاي هوّا تاني مشروب كيتكونصوما ف لعالم مور لما. كاينين شلا نواع ديال اتاي لمشروب، لي كيختالفو ف رّيحة ؤ نّكهة ديالهوم. ؤ كيتّعتابر مادة منبهة ب نّسبة ل بنادم، حيت فيه مادة د لكافيين. اتاي تّدكر اول مرة ف تّاريخ ف وتيقة شينوية كاترجع ل لقرن 3 ميلادي، ف نص ديال طّبيب شّينوي هوا توو، ؤ ولات عندو شعبية بزاف ف لفترة ديال سلالة تانݣ لي حكمات مابين لقرن 7 ؤ لقرن 10. موراها نتاشر ف شرق اسيا، ؤ من بعد جابوه لبرطقيزيين معاهوم ل ؤروپا ف لقرن 16. ف لقرن 17، شريب اتاي دخل ل تّقافة لبريطانية، ؤ لبريطانيين زرعو لعشبة ديالو بزاف ف لهند، ؤ بداو كيصدّروه ل لعالم كامل. اتاي دخل ل لمغريب ؤ شمال افريقيا ف لقرن 18. لموصطلح ديال اتاي د لعشوب كيشير ل نواع ديال مشروب اتاي لي مامصاوبينش من لعشبة د اتاي. من بين لاتايات لمعروفين ف لعالم، كاين اتاي اللي كيدار ف لمغريب، اللي تيتخدّم فيه اتاي خضر، مع النعناع ولا الشيبة، و شي مرات يقامة خرة.
أشرف أشن

اشرف اشن، تولد ف 1 نونبر 1997 ف نّاضور، هو لعاب د لكاراطي مغريبي. حياتو. لبدية. لحتيراف. ف 2018، نضم ل سيرية دّولية د لكاراطي لمحتارف كاراطي كومبا. ف يوليوز 2022، عاود جدد لكونطرة ديالو معا لمونضامة د كاراطي كومبا. ف لمجموع، لعب اشرف ربعة د لكومبات ؤ ربحهوم كاملين. حياتو شّخصية. اصلو من ناضور، اشرف كيعيش دابا بين سويسرا ؤ باريز فين كيتريني. مجوج ب لعابة د لكاراطي سّويسرية رامونا برودرلين، لي ربحات لميدالية لبرونزية ف لبوطولة د ؤروپا ف 2021 ف لكوميطي كتر من 68 كيلو.
يوڤال نوح هاراري

يوڤال نوح هاراري (مزيود ف 24 فبراير 1976 ف كريات اتا، اسرائيل) موتقاف عومومي اسرائيلي، توارخي، ؤ ؤستاد ف دّيپارطومو د تّاريخ ف لجامعة لعبرية د لقدس. هوّا كاتب لي الّف تلاتة د لكتوبا لي كان عندهوم شعبية ؤ نجاح كبير، هوما (2014)، (2016)، 21 درس ل لقرن 21 (2018). لكتوبا ديالو بشكل عام تباعو منهوم 40 مليون نسخة، ؤ تطرجمو ل 65 لوغة. لكتابات ديالو مهتمة ب لحرية د لارادة، لوعي، دّكاء، سّعادة، ؤ لمعاناة. هاراري كان من بين لي سناو برية مفتوحة كيطالبو فيها جميع اللابوات و لمؤسسات لي خدامين على الدكاء لاصطناعي باش يحبسو لخدمة ديالهوم و مايطوروش سيستيم جديد قوى من شاط جي پي تي 4، ل مدة ديال 6 شهور على ما يتحلو مجموعة د لمعضلات التقنية و لاخلاقية لي يقدرو يسببوها لڤيرسيونات الجايين ديال الدكاء لاصطناعي، بحال بلي يقدرو يديرو لخدمة ديال لملاين د الناس و يردّوهوم ل الشوماج.
لوسيوس كوييتوس

لوسيوس كوييتوس (ب، ]، مات ف عام 118) هوّا جينيرال موري روماني، اصلو من طانجا، لي كان ليݣاتوس (ݣراد عالي ف لجيش رّوماني) نمرة 11 ف اقليم جودييا (دابا ف فيليسطين ؤ اسرائيل) مابين 115 ؤ 117 ميلادية. كان كوماندان ديال لفرقة د لفرسان لمور ف حرب داكيا، و لكوماندان د لجيش ف حرب كيطوص ضد تّورة ليهودية ف عام 115. لوسيوس كويتوس كان من بين لامازيغ لي وصلو ل اعلى ݣرادات ؤ انجازات عسكارية ؤ سياسية ف تّاريخ رّوماني. كانت عندو شعبية كبيرة ؤ كان محتامل باش يولي امبراطور د روما، كونما تعرض ل غتيال ف عام 118 ف لغالب ب امر ديال لامبراطور هادريان. لوسيوس كويتوس كان من فاميلة اميرية امازيغية ف طانجا، لي كانت عاونات رّومان باش يقضيو على تّورة د اديمون ف 40 ميلادية ؤ يسيطرو على مملكة موريطانية. ؤ خدات بسباب داكشي متيازات خاصة، منها لجنسية رّومانية، لي ف داك لوقت ماشي اي واحد كان كياخدها.
رونالد ريڭان

رونالد ريڭان (بلينݣليزية: Ronald Reagan)، (تولد ف 6 فبراير 1911 ف ايلينوي - مات ف 5 يونيو 2004 ف لوس انجليس) كان ممتيل و نقابي و سياسي ميريكاني. كان هو الرئيس الربعين ديال لميريكان، و حكم فيها من 1981 حتال 1989. ريڭان كان حتا لحاكم د كاليفورنيا من 1967 ل 1975. لوقت اللي حكم فيه ريڭان تعرف بلوقت اللي تبدلات فيه السياسة د لميريكان وولات محافظة، و تقاد فيه لاقتصاد مزيان ونقصات لبطالة. من الجيهة د لخارج، هو الرايس اللي ضعّف لاتحاد السوڤياتي حيت بقا جارو للسباق على السلاح، حتى تفكك و طاح. مصادر. لمزاود. تقدر تزيد شوف بزاف د تّصاور و لمعلومات ديال رونالد ريڭان ف ويكيميديا كومنز. سّيت رّسمي
مورو

مورو و سميتو زكريا (مزيود ف جوايه 1982) هو مغني راپ مغريبي ولد مدينة كازا، تزاد فدرب السلطان و عاش مابين لمغريب، سويسرا ؤ فرانسا. طوّر شغف كبير ب رّاپ لفرانساوي من عام 2000، ؤ ل حد سّاعة خدم على 10 د لپروجيات د اغاني د رّاپ. عندو تا ماركة ديالو ديال لپرودويات ب سميت HOSTYLE ديال سّتريتوير (لّباس د شّاريع) لي لونصاها من 2016. لاغاني ديالو موجّهين ل جمهور ناطق ب دّاريجة، ؤ لكليپات ديالهوم مصوّرين على برّا د لمغريب. تشهر ب لكلاشات و اغانيه لي فيها هضرة خايبة، مورو هو لي صاوب "سي بي كات ݣانݣ" CB04Gang، لي تتعني "كازابلانكا زيرو كات ݣانݣ".
ميخايل ڭورباتشوڤ

ميخايل ڭورباتشوڤ ؤلا ڭورباتشيڤ (مزيود ف 2 مارس 1931، مات ف 30 غشت 2022) هوّا سياسي روسي ؤ قبل داكشي سوڤاتي. كان هوّا زّعيم تّامن ؤ لّخر ديال ليتيحاد سّوڤياتي، ؤ لامين لعام ديال لحيزب شّيوعي د ليتيحاد سّوڤياتي من 1985 تال 1991. ؤ شغل مناصب عالية خرة ف لحيزب شّيوعي ؤ ف لحوكومة سّوڤياتية. ڭورباتشوڤ ف لاصل كان لينيني ماركسي، ولاكين ف لبدية د تّسعينات بدّل لموقف ديالو ل دّيموقراطية جّتيماعية. ؤ كيتّعتابر من اهم شّخصيات سّياسية ف نّص تّاني د لقرن 20، حيت لقرارات ديالو كان عندها دور كبير ف لمسالية د لحرب لباردة، لمعاودة د توحيد المانيا ف 1990، ؤ سقوط شّيوعية ف ؤروپا شّرقية. ؤ خدا على هادشي نيت لجايزة د نوبل د سّلام ف 1990. حياتو. ميخاييل ڭورباتشيڤ تّولد ف پريڤولنويي، ف لجمهورية رّوسية سّوڤياتية لفيديرالية شّتيراكية لي كانت من بين لجمهوريات لي تابعين ل ليتيحاد سّوڤياتي، تحت لحكم ديال سطالين. فاميلتو كانت فقيرة ؤ من اصل روسي ؤ ؤكراني. كان بدا لعمل سّياسي على لمستوى لمدراسي ديجا من 1946. ؤ كان معروف عليه بلي كيقرا مزيان، ؤ كان كينضّم انشطة د سّپور ؤ لمسرح، ؤ كيعاون تا بّاه ف زّراعة ؤ لحصاد. ف 1950، مشا يقرا لقانون ف لجامعة لحوكومية د موسكو، ؤ نضم ف نفس لوقت ل لحيزب شّيوعي. بعدما تخرّج ف 1955 ب متياز، دوّز 3 د لعقود ف لعامال سّياسي، ؤ تم تّرشيح ديالو باش يخلف كونسطانتين تشيرتشينكو على راس لحيزب شّيوعي.
سيلينا ݣوميز

سيلينا ماري سيلينا ݣوميز (بالصبليونية: Selena Marie Gomez) تولدات ف 22 يوليوز 1992 هي مغنية و ممثلة و منتجة ميريكانية. باها من اصل مكسيكي و مها من اصل طالياني. تعرفات ب دور تاع اليكس روسو (ب ) فمسلسل ديزني لي رابح جائزة لايمي ويزردز اوف ويڤرلي پليس (ب ) مع لممثل ديڤيد هنري، و بانت فافلام تلفزيونية خرة تاع ديزني بحال قصة خرة تاع سندريلا (ب ) وفبرنامج حماية الاميرة (ب ) مع الممثلة ديمي لوڤاتو، و ف رامونا و بيزوس (ب ) مع لممثلة الصغيرة دجوي كينݣ، و فعام 2008 ولات اصغر سفير لليونيسيف. وتوسعات لخدمة ديالها ل صناعة لموسيقى و دارت فرقة پوپ سميتها "سيلينا ݣوميز اند ذا سين (ب )"، ولي خرجات بزاف تاع لالبومات لغنائية: بوس ؤ ݣول (ب ) و عام بلا شتا (ب ) و ملي كاتغيب شّمش (ب ).
دجيمي كارتر

دجيمس ايرل كارتر الصغير (بلينݣليزية: James Earl Carter Jr)، (تولد ف 1 اكتوبر 1924 ف بلاينر، ف لولاية د جورجيا، توفى ف 29 دجنبر 2024) كان عسكري و فلاح وكتاتبي و سياسي ميريكاني. كان هو الرئيس تسعود وتلاتين ديال لميريكان، و حكم فيها من 1977 حتال 1981. كارتر كان حتا لحاكم د جورجيا من 1971 ل 1975، و ربح لجائزة د نوبل د السلام ف 2002 على لخدمة لانسانية اللي دار. لوقت اللي حكم فيه دجيمي كارتر تعرف بلوقت اللي تدارت فيه علاقات ما بين لميريكان و الشينوا، بلاتفاقيات د كامپ ديڤيد (ما بين مصر و اسرائيل)، و ديال لقناة د پاناما. مصادر. لمزاود. تقدر تزيد شوف بزاف د تّصاور و لمعلومات ديال دجيمي كارتر ف ويكيميديا كومنز.
ريتشارد نيكسون

ريتشارد ميلهاوس نيكسون (بلينݣليزية: Richard Milhous Nixon)، (تولد ف 9 يناير 1913 ف كاليفورنيا - مات ف 22 ابريل 1994 ف نيويورك) كان محامي و عسكري وكتاتبي و سياسي ميريكاني. كان هو الرئيس السابع وتلاتين ديال لميريكان، و حكم فيها من 1969 حتال 1974. نيكسون ستاقل من الرئاسة ف 1974 من بعد لفضيحة د ووترڭيت. من مورا لاستقالة ديالو ولاّ كتاتبي، وكتب 9 د لكتوبا. نيكسون معروف باللي هو الرئيس لميريكاني اللي حبس لحرب د ڤييطنام (ف 1973)، اول رئيس ميريكاني مشا للشينوا (ف 1972)، و دار بزاف د لاتفاقيات مع لاتحاد السوڤياتي باش ما تكونش حرب بيناتهم. مصادر. لمزاود. تقدر تزيد شوف بزاف د تّصاور و لمعلومات ديال ريتشارد نيكسون ف ويكيميديا كومنز.
نور الدين بكر

نور الدين بكر (مزيود ف 11 فبراير 1952، مات ف 2 شتنبر 2022) مومتيل كوميدي مغريبي، لي كيتّعتابر من اهم لكوميديين لمغاربا. لاوج د لكاريير ديالو كان ف تّسعينات د لقرن 20، ؤ شارك ف بزاف د لاعمال لمسراحية ؤ تّيليفيزيونية لمعروفة ف لمغريب. لكاريير. نور الدين بكر بدا لمشوار لفني ديالو معا مسرح لهواة، ؤ تالّق سيرتو معا فرقة مسرح لحي ف مسراحيات بحال "حب و تبن"، ؤ "شرّح ملّح". شارك ف مسلسلات تيليڤيزيونية بحال "سرب لحمام" و "مقطوع من شجرة". ؤ تا ف افلام د تّلفازة ؤ د سّينيما بحال "هكذا اريد" و "السطاجير". بكر بعّد على لفن ف سّنوات لّخرة ديالو بسباب مرض لكونصير، لي توفّا بيه ف 2 شتنبر 2022.
فرانك درييك

فرانك ضونالد درييْك (مزيود ف 28 ماي 1930، مات ف 2 شتنبر 2022) عالم د لفلك ؤ اصطروفيزيسيان ميريكاني. درييك معروف سيرتو ب لاعمال ديالو ف لبحت على لكائنات لفضائية، ب لخصوص تاسيس مشروع سيتي ()، لي ف اطارو بدا اول مراقبة ديال سينيال د تّواصل من برا د لارض ف 1960. ؤ هوّا مول لمتساوية د درييك، لي كيتحسب بيها لعاداد د لحضارات لعاقلة لمومكينة ف مجرة مجرّ لكبش بشكل حتيمالي. ؤ كان قادّ لميصاج د اريسيبو، لي تصيفط ل تّجمع نّجمي م 13، ؤ كيحتاوي على معلومات عامة على لبشرية ؤ على لارض. بنتو نادية درييك صحافية معروفة خدّامة معا ناشيونال دجيوڭرافيك.
پطوليمايوس لموري

پطوليمايوس لموري ؤلا پطوليمايوس لموريطاني (مات ف 40 ميلادية) كان ولد لماليك يوبا تّاني ؤ لماليك لّخراني ديال مملكة موريطانية، ؤ لّخراني من سّلالة لپطليمية. جدّاتو من مّو، كليوپاطرا سيليني، هيّا كليوپاطرا سّابعة لماليكة لمصرية لمشهورة، ؤ جدّو من مّو هوّا لجينيرال رّوماني ماركوس انطونيوس. پطوليمايوس ب هادشي كانو عندو ؤصول امازيغية، رومانية، ؤ يونانية. ؤ كانت عندو علاقة قرابة تا معا بزاف د لاباطيرا ؤ شّخصيات سّياسية رّومانية، بحال يوليوس قيصر، كاليݣولا ؤ نيرو. حياتو. پطوليمايوس ف لغالب تزاد ف قيصرية (دابا شرشال ف دزاير). واليديه سيفطوه ل روما باش يتربّا فيها، ؤ ياخد تعليم روماني. مابين 19 ؤ 21 ميلادية رجع ل موريطانية، ؤ تقاسم لحكم معا بّاه يوبا، لي مات ف 23 ميلادية، باش يولي پطوليمايوس ماليك كليان د روما. پطوليمايوس عاون روما باش يقضي على تورات امازيغية، بحال تّورة د تاكفاريناس لي بدات ف 17 ميلادية ؤ تسالات ب نتيصار د رّومان ف عام 24، وخا كانو خسائر بزاف من لاطراف بجوج. على هاد لولاء لي بيّنو ل روما، پطوليمايوس تّعتابر صديق و حليف، ؤ مجلس شّيوخ رّوماني اكّد لمنصب ديالو كا ماليك د موريطانية ؤ عطاه صولجان د لعاج و طوݣا مطرّزة ب دّهب كا جايزة رمزية. پطوليمايوس كان كيزور مدينة لاسكندرية ف مصر ف شلا مناسبات. تجوج ب اميرة سورية سميتها يوليا ؤرانيا، لي كانت من عائلة ملكية ديال ايميصا (دابا حمص ف سوريا)، ؤ ولدو بنت لي هيّا دروسيلا صّغيرة، لي تزادت ف ؤلا مورا عام 38 ميلادية. ف عام 40، عرض عليه لامبراطور كاليݣولا لي كيجيه من جيهت مّو، باش يجي ل روما، ؤ پطوليمايوس لبّا دّعوة. كيتݣال بلي پطوليمايوس دخل ل لومفيطياطر لي كان غايتدار فيه عرض ديال لݣلادياطورات (مدابزة تال لموت مابين عبيد مدرّبين) ب لبسة قوقية لي عجبات لحاضرين. كاليݣولا غار منو، ؤ يقدر يكون هادا هوّا سّباب علاش امر ب لقتل ديالو. لقتيلة ديالو غادي تشعل تورات ف مملكة موريطانية، اشهر وحدة هيّا تورة اديمون. من بعد ما خمادت تّورة ف 44 ميلادية، لامبراطور كلاوديوس امر ب تقسيم موريطانية ل جوج اقاليم هوما موريطانية طّنجية (شمال لمغريب) ؤ موريطانية لقيصرية (شمال غرب دزاير).
ليندون دجونسون

ليندون بينز دجونسون (بلينݣليزية: Lyndon Baines Johnson)، (تولد ف 27 غشت 1908 - مات ف 22 يناير 1973 ف طيكساس) كان معلّيم و سياسي ميريكاني. كان هو الرئيس السادس وتلاتين ديال لميريكان، و حكم فيها من 1963 حتال 1969. دجونسون ما ولاّش رئيس مورا نتيخابات، ولكن كان هو النايب د الرئيس كينيدي، و خدا بلاصتو ملّي تقتل. ولكن عام من بعد (ف 1964) تدارو نتيخابات، و ربح فيهم، و بقا رئيس 5 سنين موراها. لوقت اللي حكم فيه دجونسون زادو فيه لعسكر لميريكانيين اللي شاركو ف لحرب د ڤييطنام، و تدرا فيه لقانون د لحقوق لمدنية، اللي منع التمييز لعنصري ف لميريكان، و عطا نفس لحقوق ف لبلاد لڭاع الناس كيما كان اللون و لڭنس والدين ديالهم. مصادر. لمزاود. تقدر تزيد شوف بزاف د تّصاور و لمعلومات ديال ليندون بينز دجونسون ف ويكيميديا كومنز.